*****

ΚΑΝΟΝΙΣΜΟΣ (ΕΟΚ) αριθ. 3842/86 ΤΟΥ ΣΥΜΒΟΥΛΙΟΥ

της 1ης Δεκεμβρίου 1986

για τη θέσπιση μέτρων που σκοπό θα έχουν να απαγορεύσουν τη θέση σε ελεύθερη κυκλοφορία των εμπορευμάτων παραποίησις/απομίμησης

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 113 και 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι η εμπορία εμπορευμάτων που φέρουν παράνομα σήμα κατασκευής ή εμπορικό σήμα, στο εξής αποκαλουμένων «εμπορεύματα παραποίησης/ απομίμησης», θίγει σοβαρά τους νομοταγείς κατασκευαστές και εμπόρους και εξαπατά τους καταναλωτές· ότι πρέπει κατά το δυνατό να παρεμποδιστεί η διάθεση τέτοιων εμπορευμάτων στην κοινοτική αγορά και να ληφθούν προς το σκοπό αυτό μέτρα αποτελεσματικής αντιμετώπισης της παράνομης αυτής δραστηριότητας, χωρίς βεβαίως να παρεμβάλλονται προσκόμματα στο νόμιμο εμπόριο· ότι ο στόχος αυτός συμπίπτει εξάλλου με τις προσπάθειες που καταβάλλονται προς την ίδια κατεύθυνση σε διεθνές επίπεδο·

ότι εάν τα εμπορεύματα παραποίησης/απομίμησης εισάγονται από τρίτες χώρες, πρέπει να απαγορευθεί η θέση τους σε ελεύθερη κυκλοφορία στην Κοινότητα και να δημιουργηθεί η κατάλληλη διαδικασία επέμβασης των τελωνειακών αρχών προκειμένου να εξασφαλιστεί, υπό τις καλύτερες συνθήκες, η τήρηση της απαγόρευσης αυτής·

ότι η παρέμβαση των τελωνειακών αρχών πρέπει να συνίσταται στην αναστολή της χορήγησης αδείας παραλαβής για τη θέση σε ελεύθερη κυκλοφορία εμπορευμάτων για τα οποία υπάρχουν υπόνοιες ότι είναι εμπορεύματα παραποίησης/απομίμησης, επί όσο χρονικό διάστημα απαιτείται για να διαπιστωθεί αν πράγματι πρίκειται για τέτοια εμπορεύματα·

ότι ο επιδιωκόμενος με τη διαδικασία αυτή στόχος δεν απαιτεί τη θέσπιση κοινοτικών διατάξεων όσον αφορά αφενός μεν τον καθορισμό αρμόδιας αρχής που θα διαπιστώνει εάν τα εμπορεύματα για τα οποία έχει υποβληθεί διασάφηση με σκοπό τη θέση τους σε ελεύθερη κυκλοφορία αποτελούν εμπορεύματα παραποίησης/απομίμησης, αφετέρου δεν την ακολουθητέα διαδικασία παραπομπής· ότι εξάλλου, ελλείψει σχετικών κοινοτικών ρυθμίσεων, πρέπει η ανωτέρω αρμόδια αρχή να αποφασίζει για τις υποβαλλόμενες σ' αυτήν περιπτώσεις βάσει των κριτηρίων που χρησιμοποιούνται για να διαπιστωθεί εάν τα εμπορεύματα παραγωγής του συγκεκριμένου κράτους μέλους παραβιάζουν τα δικαιώματα του δικαιούχου ενός σήματος κατασκευής ή ενός εμπορικού σήματος·

ότι πρέπει αντίθετα να θεσπιστούν τα μέτρα εκείνα που θα ισχύουν για τα εμπορεύματα για τα οποία έχει υποβληθεί διασάφηση προκειμένου να τεθούν σε ελεύθερη κυκλοφορία, όταν αποδεικνύεται ότι είναι εμπορεύματα ότι τα μέτρα αυτά πρέπει όχι μόνο να στερούν τους υπεύθυνους της εισαγωγής των εμπορευμάτων αυτών από κάθε οικονομικό όφελος αλλά και να αποθαρρύνουν αποτελεσματικά κάθε ανάλογη μελλοντική πρακτική·

ότι για να αποφευχθούν σοβαρές ανωμαλίες κατά τον εκτελωνισμό εμπορευμάτων που βρίσκονται στις προσωπικές αποσκευές ταξιδιωτών ή αποστέλλονται με μικροδέματα μη εμπορικής φύσης, πρέπει να εξαιρεθούν από το πεδίο εφαρμογής του παρόντος κανονισμού τα εμπορεύματα που ενδεχομένως είναι εμπορεύματα παραποίησης/απομίμησης και εισάγονται από τρίτες χώρες μέσα στα όρια των κοινοτικών ρυθμίσεων, τόσο για τη χορήγηση τελωνειακής ατέλειας όσο και για την επιβολή του κατ' αποκοπή δασμού του τίτλου ΙΙ Γ των εισαγωγικών διατάξεων του κοινού δασμολογίου·

ότι πρέπει να εξασφαλιστεί η ομοιόμορφη εφαρμογή των κοινών κανόνων που προβλέπονται από τον παρόντα κανονισμό και να προβλεφθεί προς τούτο κοινοτική διαδικασία βάσει της οποίας θα καθοριστεί ο τρόπος εφαρμογής των κανόνων αυτών εγκαίρως·

ότι ο παρών κανονισμός δεν θίγει τις εθνικές διατάξεις που εφαρμόζονται σε περίπτωση θέσης σε ελεύθερη κυκλοφορία εμπορευμάτων που δεν αποτελούν εμπορεύματα παραποίησης/απομίμησης κατά την έννοια του παροντος κανονισμού, αλλά η εμπορία των οποίων θα προσέβαλε δικαίωμα πνευματικής πνευματικής ιδιοκτησίας στο οικείο κράτος μέλος·

ότι οι διατάξεις του παρόντος κανονισμού αποσκοπούν στην αποθάρρυνση του διεθνούς εμπορίου εμπορευμάτων παραποίησης/απομίμησης· ότι οι ειδικές διατάξεις της συνθήκης δεν παρέχουν στα θεσμικά όργανα της Κοινότητας την εξουσία να θεσπίζουν όλες τις αναγκαίες διατάξεις προς το σκοπό αυτό, ιδίως όσον αφορά τα μέτρα που πρέπει να ισχύουν για τα εμπορεύματα τα οποία έχουν αναγνωρισθεί ως εμπορεύματα παραποίησης/απομίμησης· ότι, συνεπώς, κρίνεται απαραίτητο να βασιστούν οι διατάξεις του παρόντος κανονισμού και στο άρθρο 235,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΤΙΤΛΟΣ Ι

Γενικά

Άρθρο 1

1. Ο παρών κανονισμός καθορίζει:

α) τους όρους επέμβασης των τελωνειακών αρχών σε περίπτωση που έχει υποβληθεί η διασάφηση για τη θέση σε ελεύθερη κυκλοφορία εμπορευμάτων για τα οποία υπάρχουν υπόνοιες ότι είναι εμπορεύματα παραποίησης/απομίμησης, και

β) τα μέτρα που πρέπει να λαμβάνουν οι αρμόδιες αρχές όσον αφορά τα αυτά εμπορεύματα, όταν αποδεικνύεται ότι είναι πράγματι εμπορεύματα παραποίησης/απομίμησης.

2. Κατά την έννοια του παρόντος κανονισμού, νοούνται ως:

α) «εμπορεύματα παραποίησης/απομίμησης»: κάθε εμπόρευμα που φέρει παράνομα σήμα κατασκευής ή εμπορικό σήμα ίδιο με σήμα που είναι έγκυρα καταχωρημένο για τέτοια εμπορεύματα στο/ή για το κράτος μέλος στο οποίο έχει υποβληθεί διασάφηση για τα εμπορεύματα προκειμένου να τεθούν σε ελεύθερη κυκλοφορία ή το οποίο δεν είναι ουσιωδώς δαφορετικό από ένα τέτοιο σήμα, και το οποίο παραβιάζει ως εκ τούτου τα δικαιώματα του δικαιούχου του εν λόγω σήματος σύμφωνα με τη νομοθεσία αυτού του κράτους μέλους ·

β) «δικαιούχος του σήματος» ο δικαιούχος του σήματος κατασκευής ή εμπορικού σήματος καθώς και κάθε άλλο πρόσωπο που έλαβε άδεια να χρησιμοποιεί το σήμα αυτό, ή ο αντιπρόσωπός τους ·

3. Ο παρών κανονισμός δεν εφαρμόζεται για τα εμπορεύματα που φέρουν σήμα κατασκευής ή εμπορικό σήμα με τη συναίνεση του δικαιούχου του σήματος αυτού, αλλά έχουν διασαφιστεί για να τεθούν σε ελεύθερη κυκλοφορία χωρίς τη συναίνεση του.

Το ίδιο ισχύει για τα εμπορεύματα που φέρουν σήμα κατασκευής ή εμπορικό σήμα και που έχουν διασαφιστεί για να τεθούν σε ελεύθερη κυκλοφορία σε συνθήκες διαφορετικές από αυτές που έχουν συμφωνηθεί με τον δικαιούχο του σήματος αυτού.

ΤΙΤΛΟΣ ΙΙ

Απαγόρευση της θέσης σε ελεύθερη κυκλοφορία των εμπορευμάτων παραποίησης/απομίμησης

Άρθρο 2

Απαγορεύεται η θέση σε ελεύθερη κυκλοφορία των εμπορευμάτων που έχουν αναγνωρισθεί ως εμπορεύματα παραποίησης/απομίμησης σύμφωνα με τη διαδικασία του άρθρου 5.

ΤΙΤΛΟΣ ΙΙΙ

Αίτηση επέμβασης των τελωνειακών αρχών

Άρθρο 3

1. Σε κάθε κράτος μέλος, ο δικαιούχος του σήματος μπορεί να υποβάλει στην αρμόδια αρχή γραπτή αίτηση προκειμένου να μη χορηγηθεί από τις τελωνειακές αρχές η άδεια παραλαβής εμπορευμάτων παραποίησης/απομίμησης για τα οποία έχει υποβληθεί διασάφηση προκειμένου να τεθούν σε ελεύθερη κυκλοφορία σε αυτό το κράτος μέλος, όταν έχει βάσιμους λόγους να υποθέτει ότι σχεδιάζεται η εισαγωγή τέτοιων εμπορευμάτων στο κράτος μέλος αυτό.

2. Η αίτηση που αναφέρεται στην παράγραφο 1 πρέπει να περιλαμβάνει όλες τις χρήσιμες πληροφορίες που διαθέτει ο δικαιούχος του σήματος, και που μπορούν να χρησιμεύσουν στην αρμόδια αρχή για να αποφασίσει επί της αιτήσεως αυτής έχοντας πλήρη γνώση της υπόθεσης, ιδίως δε να περιλαμβάνει επαρκώς ακριβή περιγραφή των εμπορευμάτων ώστε να μπορούν να τα αναγνωρίζουν οι τελωνειακές αρχές. Η αίτηση πρέπει να συνοδεύεται από στοιχεία που αποδεικνύουν ότι ο αιτών είναι δικαιούχος του σήματος για τα εν λόγω εμπορεύματα.

Η αίτηση πρέπει να αναφέρει για πόσο χρονικό διάστημα ζητείται η επέμβαση των τελωνειακών αρχών.

Ο αιτών μπορεί να κληθεί να καταβάλει ένα ποσό για την κάλυψη των διοικητικών δαπανών που συνεπάγεται η διεκπεραίωση της αίτησης.

3. Η αρχή στην οποία υποβάλλεται η αίτηση που συντάσσεται σύμφωνα με την παράγραφο 2, αποφασίζει επί της αιτήσεως αυτής και ενημερώνει γραπτά τον αιτούντα.

Εάν η αίτηση γίνει δεκτή, η απόφαση ορίζει την περίοδο κατά την οποία μπορούν να επέμβουν οι τελωνειακές αρχές. Η αρχή που έλαβε την αρχική απόφαση μπορεί να παρατείνει την περίοδο αυτή κατ' αίτηση του δικαιούχου του σήματος.

Τα κράτη μέλη μπορούν να απαιτήσουν από το δικαιούχο του σήματος, αν η αίτηση του εγκριθεί ή αν ανασταλεί η χορήγηση της άδειας παραλαβής των εμπορευμάτων για εμπορευματική αποστολή κατ' εφαρμογή του άρθρου 5 παράγραφος 1, να συστήσει εγγύηση για να καλυφθεί η ενδεχόμενη ευθύνη του έναντι του εισαγωγέα σε περίπτωση που η διαδικασία που κινήθηκε βάσει του άρθρου 5 παράγραφος 1 δεν συνεχιστεί εξ αιτίας πράξης ή παράλειψης του δικαιούχου του σήματος ή αποδειχθεί στην συνέχεια ότι τα συγκεκριμένα εμπορεύματα δεν είναι εμπορεύματα παραποίησης/απομίμησης.

Ο δικαιούχος του σήματος υποχρεούται να ενημερώνει την αρχή που αναφέρεται στην παράγραφο 1 στην περίπτωση που το σήμα παύει να είναι έγκυρα καταχωρημένο. Εξάλλου, η αρμόδια αρχή μπορεί επίσης να ορίσει ότι οι δαπάνες που προκύπτουν από το γεγονός ότι τα προϊόντα παραμένουν υπό τελωνειακή επίβλεψη κατ' εφαρμογή του άρθρου 5, ή επειδή ασκήθηκε αγωγή, στην οποία ο δικαιούχος του σήματος δεν είναι διάδικος, βαρύνουν τον αιτούντα και ότι αυτός πρέπει να συστήσει εγγύηση για να εξασφαλισθεί έτσι η καταβολή του ποσού αυτού.

4. Τα κράτη μέλη μπρούν να ορίσουν τις τελωνειακές αρχές ως αρχές αρμόδιες να αποφασίσουν για την αίτηση που αναφέρεται στο παρόν άρθρο.

Άρθρο 4

Η απόφαση που εγκρίνει την αίτηση του δικαιούχου του σήματος ανακοινώνεται αμέσως στα τελωνεία του κράτους μέλους τα οποία αφορούν οι εισαγωγές των εμπορευμάτων παραποίησης/απομίμησης που αναφέρονται στην εν λόγω αίτηση.

ΤΙΤΛΟΣ IV

Προϋποθέσεις επέμβασης των τελωνειακών αρχών και της αρχής που είναι αρμόδια να αποφασίσει ως προς την ουσία

Άρθρο 5

1. Όταν ένα τελωνείο, στο οποίο έχει διαβιβαστεί, κατ' εφαρμογή του άρθρου 4, η απόφαση με την οποία γίνεται δεκτή η αίτηση του δικαιούχου του σήματος, διαπιστώνει, αφού ενδεχομένως συνεννοηθεί με τον αιτούντα, ότι εμπορεύματα για τα οποία έχει υποβληθεί διασάφηση για να τεθούν σε ελεύθερη κυκλοφορία ανταποκρίνονται στην περιγραφή των εμπορευμάτων παραποίησης/απομίμησης που περιέχεται στην εν λόγω απόφαση, αναστέλλει τη χορήγηση άδειας παραλαβής. Ενημερώνει τον διασαφιστή καθώς και την αρχή που αποφάνθηκε για την αίτηση. Το τελωνείο ή η ως άνω αρχή ενημερώνει επίσης για το μέτρο αυτό τον αιτούντα. Κατά την εξέταση των εμπορευμάτων, το τελωνείο μπορεί να κάνει δειγματοληψία για να διευκολυνθεί η συνέχιση της διαδικασίας.

2. Οι ισχύουσες διατάξεις του κράτους μέλους όπου τα εμπορεύματα απετέλεσαν αντικείμενο διασάφησης για να τεθούν σε ελεύθερη κυκλοφορία εφαρμόζονται:

α) για την παραπομπή της υπόθεσης στην αρμόδια αρχή προκειμένου να αποφασίσει επί της ουσίας, και για την άμεση ενημέρωση του τελωνείου που αναφέρει η παράγραφος 1 σχετικά με την παραπομπή αυτή, εκτός αν η παραπομπή αυτή πραγματοποιηθεί από το εν λόγω τελωνείο·

β) για τη λήψη απόφασης από την αρχή αυτή. Τα χρησιμοποιούμενα κριτήρια λήψης της απόφασης αυτής είναι τα ίδια με εκείνα βάσει των οποίων διαπιστώνεται αν εμπορεύματα κατασκευασμένα στο συγκεκριμένο κράτος μέλος παραβιάζουν τα δικαιώματα του δικαιούχου του σήματος. Οι αποφάσεις της αρμόδιας αρχής οφείλουν να είναι αιτιολογημένες.

Άρθρο 6

1. Εάν, σε διάστημα δέκα εργασίμων ημερών από την αναστολή της χορήγησης άδειας παραλαβής, το τελωνείο που αναφέρεται στο άρθρο 5 παράγραφος 1 δεν έχει ενημερωθεί για την υποβολή του θέματος στην αρμόδια αρχή η οποία θα αποφασίσει επί της ουσίας βάσει του άρθρου 5 παράγραφος 2 ή δεν του έχει ανακοινωθεί η λήψη συντηρητικών μέτρων από την εξουσιοδοτημένη προς τούτο αρχή, η παραλαβή των εμπορευμάτων εγκρίνεται υπό τον όρο ότι έχουν τηρηθεί όλες οι διατυπώσεις που απαιτούνται για την εισαγωγή.

2. Οι όροι αποθήκευσης των εμπορευμάτων κατά τη διάρκεια της αναστολής της άδειας παραλαβής καθορίζονται από κάθε κράτος μέλος.

ΤΙΤΛΟΣ V

Εφαρμοστέες διατάξεις στα εμπορεύματα που αναγνωρίζονται ως εμπορεύματα παραποίησης/απομίμησης

Άρθρο 7

1. Με την επιφύλαξη των άλλων εννόμων μέσων στα οποία μπορεί να προσφύγει ο δικαιούχος του σήματος, του οποίου έχει αναγνωρισθεί ότι έγινε παραποίηση/απομίμηση, τα κράτη μέλη λαμβάνουν τα αναγκαία μέτρα ώστε να επιτρέψουν στις αρμόδιες αρχές:

α) κατά κανόνα, και σύμφωνα με τις οικείες διατάξεις της εθνικής νομοθεσίας, να καταστρέψουν τα εμπορεύματα που αναγνωρίζονται ως εμπορεύματα παραποίησης/απομίμησης, ή να τα θέσουν οι ίδιες εκτός εμπορικής κυκλοφορίας, ούτως ώστε να μειωθεί στο ελάχιστο η ζημία που προκαλείται στον δικαιούχο του σήματος, και αυτό χωρίς κανενός είδους αποζημίωση·

β) να λάβουν ως προς τα εμπορεύματα αυτά κάθε άλλο μέτρο ώστε οι υπεύθυνοι της εισαγωγής να μην αποκομίσουν κανένα οικονομικό όφελος και να αποσοβηθούν δραστικά μεταγενέστερες ανάλογες πρακτικές.

Δεν θεωρείται ότι παράγουν τέτοιο αποτέλεσμα ιδίως:

- η επανεξαγωγή των εμπορευμάτων παραποίησης/απομίμησης ως έχουν,

- εκτός εξαιρετικής περιπτώσεως, η απλή αφαίρεση των σημάτων που φέρουν παρανόμως τα εμπορεύματα παραποίησης/απομίμησης,

- η υπαγωγή των εμπορευμάτων σε άλλο τελωνειακό καθεστώς.

2. Τα εμπορεύματα παραποίησης/απομίμησης μπορούν να εγκαταλειφθούν προς όφελος του Δημοσίου, οπότε και εφαρμόζονται οι διατάξεις της παραγράφου 1 στοιχείο α).

3. Εκτός αντιθέτων εθνικών νομοθετικών διατάξεων, το οικείο τελωνείο ή η αρμόδια αρχή γνωστοποιεί στο δικαιούχο του σήματος, ύστερα από αίτησή του, τα ονόματα και τις διευθύνσεις του αποστολέα, του εισαγωγέα και του παραλήπτη των εμπορευμάτων που αναγνωρίζονται ως εμπορεύματα παραποίησης/απομίμησης, καθώς και την ποσότητα των εν λόγω εμπορευμάτων. ΤΙΤΛΟΣ VI

Τελικές διατάξεις

Άρθρο 8

1. Η αποδοχή αίτησης που υποβάλλεται σύμφωνα με το άρθρο 3 παράγραφος 2 δεν γεννά για το δικαιούχο του σήματος δικαίωμα προς αποζημίωση στην περίπτωση που τα εμπορεύματα παραποίησης/απομίμησης διαφύγουν τον έλεγχο ενός τελωνείου με αποτέλεσμα να μην ανασταλεί η χορήγηση άδειας παραλαβής που προβλέπεται στο άρθρο 5 παράγραφος 1, παρά μόνο υπό τους όρους που προβλέπονται από τη νομοθεσία του οικείου κράτους μέλους.

2. Η άσκηση, εκ μέρους τελωνείου ή άλλης εξουσιοδοτημένης προς τούτο αρχής, των αρμοδιοτήτων που τους ανατίθενται για την καταπολέμηση της διακίνησης των εμπορευμάτων παραποίησης/απομίμησης, δεν συνεπάγεται την ευθύνη τους έναντι του εισαγωγέα ή άλλου δικαιούχου όσον αφορά τα εμπορεύματα για τα οποία έχει υποβληθεί διασάφηση με σκοπό τη θέση τους σε ελεύθερη κυκλοφορία, σε περίπτωση που αυτός ζημιωθεί από την επέμβαση τους, παρά μόνο υπό τους όρους που προβλέπονται από τη νομοθεσία του οικείου κράτους μέλους.

3. Η τυχόν αστική ευθύνη του δικαιούχου του σήματος διέπεται από το δίκαιο του κράτους μέλους στο οποίο έχει υποβληθεί διασάφηση για τα εν λόγω εμπορεύματα με σκοπό να τεθούν σε ελεύθερη κυκλοφορία.

Άρθρο 9

Αποκλείονται από το πεδίο εφαρμογής του παρόντος κανονισμού τα εμπορεύματα που περιέχονται στις προσωπικές αποσκευές ταξιδιωτών ή αποστέλλονται με μικροδέματα μη εμπορικής φύσεως μέσα στα καθορισμένα όρια, τόσον όσον αφορά τη χορήγηση τελωνειακής ατέλειας όσο και την επιβολή του κατ' αποκοπή δασμού του τίτλου ΙΙ Γ των εισαγωγικών διατάξεων του κοινού δασμολογίου.

Άρθρο 10

Ο παρών κανονισμός εφαρμόζεται, κατ' αναλογία, στα εμπορεύματα που φέρουν παράνομα ένα σήμα έγκυρα καταχωρημένο για τέτοια εμπορεύματα σύμφωνα με τις κοινοτικές ρυθμίσεις από τη στιγμή που αυτές τίθενται σε ισχύ. Στην περίπτωση αυτή, ο δικαιούχος του σήματος μπορεί να υποβάλει την αίτηση που αναφέρεται στο άρθρο 2, στην αρχή που θα καθοριστεί προς το σκοπό αυτό.

Άρθρο 11

1. Η επιτροπή γενικής τελωνειακής νομοθεσίας που προβλέπεται από το άρθρο 24 της οδηγίας 79/695/ΕΟΚ (1) μπορεί να εξετάζει κάθε ζήτημα σχετικό με την εφαρμογή του παρόντος κανονισμού το οποίο εισάγεται από τον πρόεδρο της, είτε με πρωτοβουλία του, είτε μετά από αίτηση κράτους μέλους.

2. Οι διατάξεις που είναι αναγκαίες για την εφαρμογή του παρόντος κανονισμού θεσπίζονται σύμφωνα με τη διαδικασία που ορίζεται στο άρθρο 26 παράγραφοι 2 και 3 της οδηγίας 79/695/ΕΟΚ.

3. Τα κράτη μέλη διαβιβάζουν στην Επιτροπή κάθε χρήσιμη πληροφορία σχετική με την εφαρμογή του παρόντος κανονισμού.

Η Επιτροπή διαβιβάζει τις πληροφορίες αυτές στα άλλα κράτη μέλη.

Οι λεπτομέρειες οι σχετικές με την ανταλλαγή πληροφοριών θα θεσπιστούν στα πλαίσια των εκτελεστικών διατάξεων σύμφωνα με τις παραγράφους 1 και 2.

4. Η Επιτροπή, με βάση τις πληροφορίες που προβλέπονται στην παράγραφο 3, λογοδοτεί στο Ευρωπαϊκό Κοινοβούλιο και στο Συμβούλιο εντός προθεσμίας τριών ετών από την έναρξη της ισχύος του παρόντος κανονισμού, για τη λειτουργία του θεσπιζόμενου συστήματος και προτείνει τις τυχόν απαιτούμενες τροποποιήσεις και συμπληρώσεις.

Άρθρο 12

Ο παρών κανονισμός αρχίζει να ισχύει την 1η Ιανουαρίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Δεκεμβρίου 1986.

Για το Συμβούλιο

Ο Πρόεδρος

A. CLARK

(1) ΕΕ αριθ. C 20 της 22. 1. 1985, σ. 7.

(2) ΕΕ αριθ. C 343 της 31. 12. 1985, σ. 111.

(3) ΕΕ αριθ. C 218 της 29. 8. 1985, σ. 7.

(1) ΕΕ αριθ. L 205 της 13. 8. 1979, σ. 19.